潛夫詠
作者：釋智圓
朝代：宋

paragraphs: 有叟匿姓名，自號爲潛夫。
潛身在雲泉，潛心入虛無。
身心俱已潛，質直反若諭。
智者謂之智，愚者謂之愚。
愚智自彼異，潛夫未曾殊。
陶陶樂天和，任性何曾拘。
宗儒述孟軻，好道注陰符。
虛堂踞高臺，往往談浮圖。
漫衍雖無家，大方貴無隅。
俗人每側目，訂之爲狂徒。
素隱而行怪，執政宜先誅。
天公既保全，幸得存微軀。
衝雪登高山，乘月泛平湖。
性靈敵雲閑，形骸類松枯。
何以免饑寒，認得衣中珠。